SKRIFTLIG FORESPØRGSEL E-3673/02

af Antonio Di Pietro (ELDR) til Kommissionen

(18. december 2002)

Om: Beskæftigelseskrise i industrien i elektrionikparken i Aquila

Industrivirksomhederne i elektronikparken i Aquila har i flere måneder befundet sig i en alvorlig krise, og for de over tusinde ansatte i virksomhederne Flextronics og Lares-Tecno er der risiko for, at de kan miste deres arbejdsplads. De møder, der har været afholdt mellem arbejdstagersammenslutningerne, regeringen og de lokale myndigheder, har ikke været tilstrækkelige til at nå frem til et konkret svar på de ansattes bekymringer. Dersom afskedigelserne gennemføres, vil der bestå en alvorlig risiko for, at Abruzzo-regionen igen kommer til at høre under mål 1, og hermed ville de hidtidige bestræbelser på at tilbyde regionens indbyggere nye udviklingsmuligheder vise sig at have været forgæves.

De pågældende virksomheder er aktive inden for elektronik- og telefonisektoren, der betragtes som strategiske sektorer, som EU selv er opmærksom på for at kunne opfylde den teknologiske kløft, der fortsat eksisterer mellem hhv. vores verdensdel og USA og Japan.

Kan og vil Kommissionen på baggrund af ovenstående træffe hasteforanstaltninger for at gribe ind over for denne beskæftigelseskrise? Har den navnlig mulighed for at integrere de pågældende virksomheder i Galileo- og Cosmos-programmerne?

Svar afgivet på Kommissionens vegne af Anna Diamantopoulou

(13. februar 2003)

I overensstemmelse med nærhedsprincippet forvalter Kommissionen strukturfondene, herunder Den Europæiske Socialfond, sammen med regionerne. Kommissionen beskæftiger sig hverken med forvaltningen af regionernes operationelle planer eller med de finansierede projekter.

Kommissionen har imidlertid henvendt sig til Abruzzo-regionen og kan derfor oplyse det ærede parlamentsmedlem om, at virksomheden Lares-Tecno har modtaget 95 000 EUR til omskoling af sine ansatte. Virksomheden Flextronics har ikke søgt om tilskud.

Alle europæiske selskaber kan deltage i Galileo-programmet. Der er i øjeblikket to valgmuligheder. Fasen for udvikling af infrastruktur, der er anslået til 1,1 mia. EUR, omfatter arbejde i tilknytning til rumsegmentet (udvikling, konstruktion og opsendelse af satellitter) og til jordkontrolsegmentet (transmissionscentre, målestationer etc.). På grund af reglerne om offentlige aftaler iværksættes der indkaldelse af bud i løbet af 2003. Industrien i elektronikparken i Aquila kan afgive bud.

I øvrigt er det forberedende arbejde længere nede i systemet inden for navigationssektoren et yderst lovende marked. I Europa tegnede det sig for 1 mia. EUR i 2000, og der forventes en omsætning på 6 mia. EUR i 2005. Det forberedende arbejde (forskning, som får de europæiske erfaringer på området til at bære frugt) finansieres under det 6. rammeprogram for forskning og udvikling. Den første indkaldelse af forslag (til et samlet beløb af 20 mio. EUR) lanceres i begyndelsen af 2003. Her har de virksomheder, som er berørt af applikationer og systemer i forbindelse med satellitnavigationstjenester, igen rig lejlighed til at indsende forslag til projekter.

Alt i alt giver Galileo-programmet en række muligheder for nye kontrakter, men de indkomne forslag udvælges alene på grundlag af kriterierne om ydelse, innovation, pris og topkvalitet.